CELEX: 32021R1962
Language: hr
Date: 2021-08-12 00:00:00
Title: Delegirana uredba Komisije (EU) 2021/1962 оd 12. kolovoza 2021. o ispravku Priloga VI. Uredbi (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa (Tekst značajan za EGP)

12.11.2021   
               
               
                  HR
               
               
                  Službeni list Europske unije
               
               
                  L 400/16
               
            
         DELEGIRANA UREDBA KOMISIJE (EU) 2021/1962
         оd 12. kolovoza 2021.
         o ispravku Priloga VI. Uredbi (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (1), a posebno njezin članak 37. stavak 5.,
         budući da:
         
                     (1)
                  
                  
                     Provjerom su otkrivene pogreške u Prilogu VI. Uredbi (EZ) br. 1272/2008. Delegiranom uredbom Komisije (EU) 2020/217 (2), kojom je taj prilog izmijenjen, u tablicu 3. u dijelu 3. dodan je niz tvari. Unosi koji se odnose na tvari pentakalijev 2,2’,2’’,2’’’,2’’’’ (etan-1,2-diilnitrilo)pentaacetat, N-karboksimetiliminobis(etilennitrilo)tetra(octenu kiselinu) i pentanatrijev (karboksilatometil)iminobis(etilennitrilo)tetraacetat sadržavaju pogrešku povezanu s oznakom opasnosti. Te se tvari razvrstavaju, među ostalim, kao tvari specifično toksične za ciljane organe uslijed ponavljanog izlaganja 2. kategorije te bi ih stoga trebalo označiti oznakom opasnosti „Warning” (Upozorenje) koja odgovara šifri oznake opasnosti „Wng” u skladu s tablicom 3.9.5. dijela 3. Priloga I. Uredbi (EZ) br. 1272/2008. Međutim, Delegiranom uredbom (EU) 2020/217 pogrešno je uvedena šifra oznake opasnosti „Dgr” (kratica za „Danger” (Opasnost)) za te tvari. Te bi pogreške trebalo ispraviti.
                  
               
                     (2)
                  
                  
                     Uredbu (EZ) br. 1272/2008 trebalo bi stoga na odgovarajući način izmijeniti.
                  
               
                     (3)
                  
                  
                     Budući da se odredbe Delegirane uredbe (EU) 2020/217 koje sadržavaju pogrešku primjenjuju od 1. listopada 2021., njihov ispravak također bi se trebao primjenjivati od tog datuma.
                  
               
                     (4)
                  
                  
                     Isto tako, kako bi se uzele u obzir odredbe Delegirane uredbe (EU) 2020/217, dobavljačima bi trebalo dopustiti da ispravke uvedene ovom Uredbom primjenjuju na tvari i smjese prije datuma njezine primjene na dobrovoljnoj osnovi.
                  
               
                     (5)
                  
                  
                     Od dobavljača se ne bi trebalo zahtijevati da promijene naljepnice i pakiranja tvari i smjesa koje su stavljene na tržište prije stupanja na snagu ove Uredbe u skladu s Uredbom (EZ) br. 1272/2008 radi izbjegavanja nepotrebnih troškova. Budući da pogrešna šifra oznake opasnosti odgovara višem razredu opasnosti, zadržavanjem odgovarajuće oznake opasnosti na naljepnici ne smanjuje se razina zaštite zdravlja ljudi,
                  
               DONIJELA JE OVU UREDBU:
         
            Članak 1.
            Šifra oznake opasnosti „Dgr” u sedmom stupcu „Piktogrami, oznake opasnosti” tablice 3. u dijelu 3. Priloga VI. Uredbi (EZ) br. 1272/2008 u pogledu unosa koji se odnose na pentakalijev 2,2’,2’’,2’’’,2’’’’-(etan-1,2-diilnitrilo)pentaacetat, N-karboksimetiliminobis(etilennitrilo)tetra(octenu kiselinu) i pentanatrijev (karboksilatometil)iminobis(etilennitrilo)tetraacetat zamjenjuje se šifrom oznake opasnosti „Wng”.
         
         
            Članak 2.
            Kako je navedeno u članku 1., od dobavljača se neće zahtijevati promjena naljepnice ili pakiranja tvari ili smjesa koje ih sadržavaju, koje su već stavili na tržište u skladu s Uredbom (EZ) br. 1272/2008 prije 15. studenoga 2021.
         
         
            Članak 3.
            Ova Uredba stupa na snagu trećeg dana od dana objave u Službenom listu Europske unije.
            
            Primjenjuje se od 1. listopada 2021.
            Odstupajući od drugog stavka ovog članka, tvari iz članka 1. ove Uredbe te tvari i smjese koje ih sadržavaju mogu se do 1. listopada 2021. razvrstavati, označivati i pakirati u skladu s Uredbom (EZ) br. 1272/2008 kako je ispravljena ovom Uredbom.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 353, 31.12.2008., str. 1.
         
         
            (2)  Delegirana uredba Komisije (EU) 2020/217 od 4. listopada 2019. o izmjeni Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa za potrebe njezine prilagodbe tehničkom i znanstvenom napretku te o ispravku te uredbe (SL L 44, 18.2.2020., str. 1.).